Meddelelse om genoptagelse af beskyttelsesundersøgelsen efter Rettens dom af 9. november 2022 i sag T-246/19 for så vidt angår Kommissionens gennemførelsesforordning (EU) 2019/67, hvorved der indførtes beskyttelsesforanstaltninger over for importen af indica-ris med oprindelse i Cambodja og i Myanmar/Burma

(2023/C 18/05)

1. Dom

I sin dom af 9. november 2022 i sag T-246/19, Kongeriget Cambodja og Cambodja Rice Federation mod Kommissionen (»dommen«), annullerede Den Europæiske Unions Ret (»Retten«) Kommissionens gennemførelsesforordning (EU) 2019/67 af 16. januar 2019 om indførelse af beskyttelsesforanstaltninger over for importen af indica-ris med oprindelse i Cambodja og Myanmar/Burma (»den omtvistede forordning«) (1), hvorved Europa-Kommissionen (»Kommissionen«) genindførte toldsatserne i den fælles toldtarif på importen af denne ris i en periode på tre år og indførte en gradvis nedsættelse af den gældende toldsats, for så vidt som den vedrørte importen af ris med oprindelse i Cambodja og Myanmar/Burma.

Retten fastslog, at Kommissionen begik en retlig fejl og anlagde et åbenbart urigtigt skøn ved vilkårligt at begrænse omfanget af sin undersøgelse vedrørende den skade, der er forvoldt EU-erhvervsgrenen, til kun at omfatte møllere af sleben eller delvis sleben indica-ris forarbejdet på grundlag af uafskallet ris, der er dyrket eller høstet i Unionen. Den fejlagtige definition af EU-producenter undergravede således også analysen af, om der forelå alvorlige vanskeligheder, eftersom Kommissionen udelukkede nogle af producenterne fra skadesvurderingen.

Retten fastslog også, at Kommissionen ikke havde fremlagt beviser, der levede op til det fornødne krav med hensyn til de justeringer, der blev foretaget i underbudsanalysen.

Endelig fastslog Retten også, at Kommissionen tilsidesatte ansøgernes ret til forsvar og forpligtelsen til at fremlægge de væsentligste faktiske omstændigheder og betragtninger og de oplysninger, der ligger til grund for dem. Navnlig undlod Kommissionen at fremlægge de data, der lå til grund for forbrugs- og skadesindikatorerne, og underbudsanalysen og de justeringer, der blev foretaget som følge af de interesserede parters bemærkninger til dokumentet med den generelle fremlæggelse af oplysninger.

2. Konsekvenser

I henhold til artikel 266 i TEUF har institutionerne pligt til at gennemføre de foranstaltninger, der er nødvendige til opfyldelsen af domme afsagt af Domstolen. Når en retsakt vedtaget af institutionerne som led i en administrativ procedure, som f.eks. generelle beskyttelsesundersøgelser i henhold til forordning (EU) nr. 978/2012, (2) annulleres, består gennemførelsen af Rettens dom i at lade den annullerede retsakt erstatte af en ny, hvori den ulovlighed, som Retten havde påpeget, ikke indgår (3).

I henhold til Domstolens praksis kan proceduren for at lade den annullerede retsakt erstatte genoptages netop på det tidspunkt, hvor ulovligheden indtrådte (4). Dette betyder navnlig, at annullationen i en situation, hvor en retsakt, som afslutter en administrativ procedure, annulleres, ikke nødvendigvis vedrører de forberedende retsakter, som f.eks. indledningen af proceduren. I en situation, hvor en forordning om indførelse af generelle beskyttelsesforanstaltninger i henhold til forordning (EU) nr. 978/2012, hvorved Europa-Kommissionen genindførte toldsatserne i den fælles toldtarif på importen i en periode på tre år, annulleres, betyder dette for eksempel, at beskyttelsesproceduren stadig pågår efter annullationen, fordi den retsakt, der afsluttede beskyttelsesproceduren, ikke længere indgår i EU's retsorden (5), medmindre ulovligheden skete i forbindelse med indledningsfasen.

I den foreliggende sag annullerede Retten den omtvistede forordning af de tre første grunde, der er nævnt i sektion 1.

De øvrige resultater og konklusioner i de omtvistede forordninger, som ikke blev anfægtet, eller som blev anfægtet, men ikke undersøgt af Retten, er fortsat gyldige og berøres ikke af denne genoptagelse.

3. Genoptagelsesprocedure

På baggrund af ovenstående besluttede Kommissionen at genoptage den beskyttelsesundersøgelse, som førte til vedtagelsen af den omtvistede forordning, hvorved Kommissionen genindførte toldsatserne i den fælles toldtarif på importen af denne type ris i en periode på tre år.

Genoptagelsen af den oprindelige undersøgelse sker fra det tidspunkt, hvor uregelmæssigheden opstod.

Formålet med genoptagelsen af den oprindelige undersøgelse er i fuldt omfang at rette op på de fejl, som Retten har påpeget, og vurdere, hvorvidt anvendelse af reglerne som præciseret af Retten berettiger genindførelsen af de foranstaltninger, der ville føre til genindførelsen af toldsatserne i den fælles toldtarif på importen af indica-ris med oprindelse i Cambodja henhørende under KN-kode 1006 30 27, 1006 30 48, 1006 30 67 og 1006 30 98 i den oprindelige anvendelsesperiode på tre år, dvs. mellem den 18. januar 2019 og den 18. januar 2022. Eftersom foranstaltningerne er afsluttet, ville en eventuel genindførelse af toldsatserne i den fælles toldtarif kun vedrøre import foretaget mellem den 18. januar 2019 og den 18. januar 2022.

4. Skriftlige indlæg

Alle interesserede parter opfordres til at tilkendegive deres synspunkter, indgive oplysninger og fremlægge dokumentation om forhold vedrørende genoptagelsen af denne undersøgelse. Medmindre andet er angivet, skal disse oplysninger med tilhørende dokumentation være Kommissionen i hænde senest 30 dage efter datoen for offentliggørelsen af denne meddelelse i Den Europæiske Unions Tidende.

5. Mulighed for at blive hørt af Kommissionens undersøgelsestjenester

Alle interesserede parter kan anmode om at blive hørt af Kommissionens undersøgelsestjenester. Enhver anmodning om at blive hørt skal indgives skriftligt og begrundes. For så vidt angår høringer om spørgsmål vedrørende genoptagelsen af undersøgelsen, skal anmodningen indgives senest 15 dage efter datoen for offentliggørelsen af denne meddelelse i Den Europæiske Unions Tidende. Derefter skal en anmodning om at blive hørt indgives inden for de særlige frister, som Kommissionen fastsætter i sin kommunikation med interesserede parter.

6. Vejledning om indgivelse af skriftlige indlæg og indsendelse af korrespondance

Oplysninger, som indgives til Kommissionen som led i beskyttelsesundersøgelser, må ikke være omfattet af ophavsret. Interesserede parter skal, inden de indgiver oplysninger og/eller data til Kommissionen, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne beskyttelsesprocedure og b) at forelægge interesserede parter, der er berørt af denne undersøgelse, oplysningerne og/eller dataene i en form, der gør det muligt for dem at udøve deres ret til forsvar.

Alle skriftlige indlæg, herunder de oplysninger, hvorom der anmodes i denne meddelelse, udfyldte spørgeskemaer og korrespondance fra interesserede parter, for hvilke der anmodes om fortrolig behandling, skal forsynes med påtegningen »Sensitive« (6). Parter, der indgiver oplysninger i løbet af undersøgelsen, opfordres til at begrunde deres anmodning om fortrolig behandling. Parter, der indgiver oplysninger forsynet med påtegningen »Sensitive«, skal indgive ikke-fortrolige sammendrag heraf i henhold til GSP-forordningens artikel 38, som forsynes med påtegningen »For inspection by interested parties«. Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold. Hvis den, der har givet oplysningerne, imidlertid ikke ønsker, at de offentliggøres, eller at give tilladelse til, at de videregives generelt eller i form af et sammendrag, og hvis det viser sig, at anmodningen om fortrolig behandling er ubegrundet, kan der ses bort fra de pågældende oplysninger.

Interesserede parter opfordres til at indsende deres indlæg og anmodninger via TRON.tdi (https://tron.trade.ec.europa.eu/tron/TDI), herunder anmodninger om registrering som interesserede parter, scannede fuldmagter og erklæringer. Ved brug af TRON.tdi eller e-mail udtrykker de interesserede parter accept af de regler, der gælder for elektronisk korrespondance, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på Generaldirektoratet for Handels websted: http://trade.ec.europa.eu/doclib/docs/2011/june/tradoc_148003.pdf. Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter via TRON.tdi eller pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indgivelse af indlæg via TRON.tdi og via e-mail.

Kommissionens postadresse:

Europa-Kommissionen Generaldirektoratet for Handel Direktorat G Kontor: CHAR 04/39 1049 Bruxelles/Brussel BELGIQUE/BELGIË

E-mail: TRADE-SAFEGUARD-RICE@ec.europa.eu

7. Manglende samarbejdsvilje

Hvis en af de interesserede parter nægter at give adgang til nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende oplysninger, jf. artikel 13 i Kommissionens delegerede forordning (EU) nr. 1083/2013 af 28. august 2013.

Konstateres det, at en interesseret part har givet urigtige eller vildledende oplysninger, kan der ses bort fra disse oplysninger, og der kan gøres brug af de foreliggende faktiske oplysninger.

Hvis en interesseret part ikke samarbejder eller kun samarbejder delvist, kan resultatet blive mindre gunstigt for den pågældende part, end hvis den pågældende havde udvist samarbejdsvilje.

Indgives der ikke svar elektronisk, anses dette ikke for manglende samarbejdsvilje, forudsat at den interesserede part påviser, at indgivelse af svar på den ønskede måde ville indebære en urimelig ekstra byrde eller urimelige ekstra omkostninger. I givet fald skal den interesserede part omgående kontakte Kommissionen.

8. Høringskonsulent

Det pågældende begunstigede land og de interesserede parter har ret til en generel høring og skal senest 21 dage efter datoen for offentliggørelse af denne meddelelse indgive en skriftlig anmodning i Den Europæiske Unions Tidende, hvoraf det fremgår, at de reelt forventes at blive berørt af resultatet af genoptagelsen af undersøgelsen, og at der er særlige grunde til, at de skal høres mundtligt.

Et begunstiget land og de interesserede parter kan anmode om høringskonsulentens mellemkomst. Høringskonsulenten gennemgår anmodninger om aktindsigt, tvister med hensyn til oplysningernes fortrolighed, anmodninger om forlængelse af frister og anmodninger om at blive hørt. Anmodninger skal indgives i god tid og hurtigst muligt for at sikre en velordnet afvikling af procedurerne. Med henblik herpå bør interesserede parter anmode om høringskonsulentens mellemkomst hurtigst muligt efter den hændelse, der berettiger en sådan mellemkomst. Høringskonsulenten vil undersøge årsagerne til anmodninger om mellemkomst, karakteren af de spørgsmål, der rejses, og virkningen af disse spørgsmål på retten til forsvar under behørig hensyntagen til god forvaltningsskik og rettidig afslutning af undersøgelsen. Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels websted: https://ec.europa.eu/trade/trade-policy-and-you/contacts/hearing-officer/

9. Behandling af personoplysninger

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EU) 2018/1725 (7).

En databeskyttelsesmeddelelse, der informerer alle personer om behandlingen af personoplysninger inden for rammerne af Kommissionens handelsbeskyttelsesaktiviteter, findes på Generaldirektoratet for Handels websted: https://ec.europa.eu/trade/policy/accessing-markets/trade-defence

10. Oplysning

Et begunstiget land og alle interesserede parter, der er blevet registreret som sådanne i forbindelse med den undersøgelse, der førte til vedtagelsen af den omtvistede forordning, vil til sin tid blive underrettet om de vigtigste kendsgerninger og betragtninger, på grundlag af hvilke Kommissionen agter at gennemføre ovennævnte dom, og vil få lejlighed til at fremsætte bemærkninger, før der træffes en endelig afgørelse.

(1) EUT L 15 af 17.1.2019, s. 5.

(2) Europa-Parlamentets og Rådets forordning (EU) nr. 978/2012 af 25. oktober 2012 om anvendelse af et arrangement med generelle toldpræferencer og om ophævelse af Rådets forordning (EF) nr. 732/2008 (EUT L 303 af 31.10.2012, s. 1) (»Forordning (EU) nr. 978/2012«).

(3) Forenede sager 97, 193, 99 og 215/86, Asteris mod Kommissionen, EU:C:1988:46, præmis 27 og 28, og sag T-440/20 Jindal Saw mod Europa-Kommissionen, EU:T:2022:318., præmis 115.

(4) Sag C-415/96, Spanien mod Kommissionen, EU:C:1998: 533, præmis 31, sag C-458/98 P, Industrie des Poudres Sphériques mod Rådet, EU:C:2000:531, præmis 80-85, sag T-301/01, Alitalia mod Kommissionen, EU:T:2008:262, præmis 99 og 142, forenede sager T-267/08 og T-279/08, Région Nord-Pas de Calais mod Kommissionen, EU:T:2011:209, præmis 83.

(5) Sag C-415/96, Spanien mod Kommissionen, EU:C:1998: 533, præmis 31, sag C-458/98 P, Industrie des Poudres Sphériques mod Rådet, EU:C:2000:531, præmis 80-85,

(6) Et dokument med påtegningen »Sensitive« er et fortroligt dokument i henhold til artikel 38 i forordning (EU) nr. 978/2012. Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(7) Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).